Diari Oficial de la Generalitat Valenciana


Sumari del DOGV 3398, del 22-12-1998 (1998/10357)

RESOLUCIÓ de 25 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Treball i Afers Socials (Institut de Migracions i Serveis Socials – IMSERSO) i la Conselleria de Benestar Social de la Generalitat Valenciana, per a promoure la implantació de telèfons de text en l'àmbit territorial de l'esmentada Comunitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3398

Data del DOGV
:   22-12-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/10397


Data del document
:   25-11-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 25 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Treball i Afers Socials (Institut de Migracions i Serveis Socials - IMSERSO) i la Conselleria de Benestar Social de la Generalitat Valenciana, per a promoure la implantació de telèfons de text en l'àmbit territorial de l'esmentada Comunitat. [1998/X10566]
  
Subscrit, després de la tramitació prèvia reglamentària, entre el Ministeri de Treball i Afers Socials (Institut de Migracions i Serveis Socials - IMSERSO) i la Conselleria de Benestar Social de la Generalitat Valenciana, el dia 7 d'octubre de 1998, un Conveni de col·laboració per a promoure la implantació de telèfons de text en l'àmbit territorial de l'esmentada Comunitat, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1134/98, i que figura com a annex d'aquesta resolució.
  
València, 25 de novembre de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre el Ministeri de Treball i Afers Socials (Institut de Migracions i Serveis Socials - IMSERSO) i la Conselleria de Benestar Social de la Generalitat Valenciana, per a promoure la implantació de telèfons de text en l'àmbit territorial de l'esmentada Comunitat.
  
Madrid, 7 d'octubre de 1998
  
REUNITS
  
D'una banda, l'il·lustríssim senyor Héctor Maravall Gómez-Allende, director general de l'Institut de Migracions i Serveis Socials (IMSERSO), en nom i representació del govern de la nació, per delegació conferida per Acord del Consell de Ministres del dia 21 de juliol de 1995.
  
I de l'altra, l'honorable senyora consellera de Benestar Social de la Generalitat Valenciana, Marcela Miró Pérez, autoritzada pel ple de Govern de la Generalitat Valenciana.
  
EXPOSEN
  
I. Que l'estat, d'acord amb allò establit en l'article 149.1.17 de la Constitució, té competència exclusiva per a establir la legislació bàsica i el règim econòmic de la Seguretat Social, i que la Comunitat Valenciana, de conformitat amb el que estableix el seu Estatut d'Autonomia, aprovat per Llei Orgànica 5/1982, d'1 de juliol, i per a establir el desplegament legislatiu i l'execució de la legislació bàsica de l'estat en matèria de Seguretat Social, llevat de les normes que configuren el règim jurídic d'aquesta i la gestió del règim econòmic de la Seguretat Social (art. 38.2).
  
II. Que l'IMSERSO, entitat gestora de la Seguretat Social, adscrita al Ministeri de Treball i Afers Socials, mitjançant la Secretaria General d'Afers Socials, està desplegant, en l'exercici de les competències atribuïdes fonamentalment per la Llei General de la Seguretat Social, text refós, aprovat per Reial Decret Legislatiu 1/1994, de 20 de juny, i pel Reial Decret 140/1997, de 31 de gener, programes de col·laboració amb diverses institucions i administracions públiques per a l'eliminació de barreres de la comunicació, perquè les persones sordes, les persones amb dificultats auditives i les que tenen dificultats de parla puguen millorar les seues condicions de vida mitjançant l'ús de noves tecnologies o de nous instruments de comunicació que permeten eliminar les barreres que la impedeixen o la dificulten.
  
III. Que el 12 de desembre de 1995, l'antic Ministeri d'Afers Socials d'una banda, i l'Institut Nacional de Serveis Socials (ara IMSERSO) de l'altra, van subscriure amb Telefònica d'Espanya SA, respectivament, un conveni marc i un conveni de col·laboració a partir dels quals s'ha posat en funcionament el dia 1 de gener de 1996 el Centre d'Intermediació de Telèfons de Text, per tal de possibilitar la comunicació de telèfons de text entre ells quan responen a models o a sistemes no compatibles, i entre aquests i els telèfons sonors.
  
Que en el conveni marc subscrit es recull el compromís del citat Institut de promoure la instal·lació d'equips de telèfons de text en oficines d'informació d'organismes públics i en llocs de concurrència pública que es determinen, el finançament de la qual serà a càrrec de l'Institut mateix o serà compartit amb unes altres institucions públiques.
  
La clàusula sisena del conveni preveu la possibilitat que les comunitats autònomes s'adherisquen als termes d'aquell mitjançant la fórmula de col·laboració que s'instrumente en els convenis singulars.
  
IV. Que d'una altra banda, les organitzacions de persones sordes i la dels pares i els amics de les persones sordes han plantejat reiteradament a les administracions públiques la petició de suport financer en l'adquisició d'equips i de tecnologia adequats per a possibilitar-los la comunicació i la integració social. En resposta a aquesta demanda, el que abans era l'Institut Nacional de Serveis Socials va oferir al llarg dels anys 1990 i 1991 el finançament d'equips de telèfons de text amb destinació a les seus de les organitzacions més significatives de persones sordes.
  
V. Que la Generalitat Valenciana, en exercici de les competències que té atribuïdes, ha manifestat interés a adherir-se als termes del Conveni Marc subscrit el dia 12 de desembre de 1995 a què s'ha fet referència, i també al programa elaborat a aquest efecte i donat a conéixer per l'IMSERSO a les comunitats autònomes, programa que es basa en criteris de població i en el qual es preveu el suport als particulars en l'adquisició d'equips. Amb tot això, ambdues administracions consideren contribuir al compliment del manament constitucional de realització de polítiques efectives d'integració de persones disminuïdes físiques, psíquiques i sensorials.
  
Amb aquestes bases, les parts, amb reconeixement de legitimitat i capacitat jurídiques suficients, i de conformitat amb el que estableix l'article 6 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, acorden subscriure aquest conveni de col·laboració, el qual recull la posada en pràctica d'una sèrie d'actuacions que conduïsquen a afavorir la comunicació i la integració social del col·lectiu de persones sordes mitjançant l'adquisició i la instal·lació de telèfons de text, d'acord amb aquestes
  
CLÀUSULES
  
Primera. Objecte
  
El Ministeri de Treball i Afers Socials (Institut de Migracions i Serveis Socials - IMSERSO) i la Generalitat Valenciana formalitzen aquest conveni que té com a objectiu col·laborar, en els termes que s'hi indiquen, en l'adquisició i la instal·lació d'equips de telèfons de text per a persones sordes.
  
Segona. Operativitat
  
L'objectiu d'aquest conveni es durà terme en dues direccions:
  
a) Facilitant l'adquisició de telèfons de text per part de persones sordes, i
  
b) Promovent la instal·lació d'aquests equips a centres, llocs i punts de concurrència pública.
  
Tercera. Suport a l'adquisició de telèfons de text per part de persones usuàries particulars
  
1. Unitats. L'IMSERSO i la Generalitat Valenciana es comprometen a donar suport, durant l'exercici 1998, a l'adquisició d'un total de 298 telèfons de text per part de les persones sordes interessades a utilitzar aquest mitjà de comunicació.
  
2. Finançament. L'IMSERSO assumirà el 50% del preu de compra d'aquests equips. A aquest efecte transferirà a la Comunitat Valenciana la quantitat total de 6.973.200 PTA, a càrrec del capítol IV del Pressupost de Despeses i Dotacions de l'IMSERSO per a 1998, en l'aplicació pressupostària 3437-4879.
  
El 50% que queda del preu de cada equip es distribuirà entre la Comunitat Valenciana i la persona usuària que adquirisca l'equip. L'aportació de la Generalitat Valenciana serà de 6.079.200 PTA, a càrrec de la línia de subvenció 722/98, aplicació pressupostària 01.33.48.6674.214.29.411.3.2. L'aportació de la persona usuària serà de 3.000 PTA, per telèfon de text.
  
3. Convocatòria. Mitjançant convocatòries adreçades al col·lectiu de persones sordes, la Generalitat Valenciana difondrà l'aportació de l'IMSERSO i de la Comunitat mateix per a l'adquisició de telèfons de text per part de les persones particulars, amb l'objectiu que les persones interessades puguen fer-ne les sol·licituds.
  
Així mateix, les convocatòries podran preveure la concessió d'ajudes a càrrec de la Comunitat Valenciana per tal de finançar la part del preu que haja de pagar cada particular per l'equip. Les ajudes seran atorgades, si escau, d'acord amb la normativa que hi ha a la Comunitat mateix, i tindran en compte l'estat de necessitat de la persona usuària.
  
La Generalitat Valenciana resoldrà les peticions formulades d'acord amb les bases de les convocatòries que realitze.
  
4. Adquisició i models d'equips. La persona usuària podrà optar per qualsevol dels models de telèfons de text que hi ha en el mercat i que hagen sigut homologats per a aquest tipus d'ús pel Centre Estatal d'Autonomia Personal i d'Ajudes Tècniques (CEAPAT), el qual depén de l'IMSERSO.
  
Quarta. Instal·lació de telèfons de text a llocs de concurrència pública
  
1. Unitats. L'IMSERSO i la Generalitat Valenciana acorden col·laborar en l'adquisició i la instal·lació, a llocs de concurrència pública de l'àmbit territorial de l'esmentada Comunitat, d'un total de 297 equips de telèfons de text en l'exercici 1998.
  
2. Finançament. L'IMSERSO assumirà el finançament total de l'adquisició i de la instal·lació dels equips indicats en l'apartat anterior. A aquest efecte, transferirà a la Generalitat Valenciana la quantitat de 46.524.722 PTA a càrrec del capítol VII del Pressupost de Despeses i Dotacions de l'IMSERSO per a 1998, en l'aplicació pressupostària 3437/7599.
  
3. Lloc d'instal·lació. La Generalitat Valenciana elaborarà un pla d'instal·lació de telèfons de text a centres públics que serà aprovat, de conformitat amb la clàusula setena d'aquest conveni, per la Comissió de Seguiment. El pla determinarà els punts o els llocs d'instal·lació dels equips.
  
4. Adquisició i instal·lació dels equips. La Generalitat Valenciana assumirà la contractació de la compra i de la instal·lació dels equips amb l'empresa especialitzada en aquest camp, d'acord amb allò previst en la Llei 13/1995, de 18 de maig, de Contractes de les Administracions Públiques.
  
Es deixa al parer de les persones responsables de la Comunitat, de comú acord amb les organitzacions de persones sordes, la determinació dels models d'equips que s'han d'instal·lar a llocs públics. És necessari que aquests models tinguen el certificat d'idoneïtat per a la finalitat proposada, expedit pel Centre Estatal d'Autonomia Personal i d'Ajudes Tècniques (CEAPAT) de l'IMSERSO.
  
Cinquena. Preu dels equips
  
L'aportació econòmica de l'IMSERSO s'ha fixat d'acord amb el preu mitjà d'aquests equips en l'actual oferta del mercat, calculat en 46.800 PTA.
  
Sisena. Justificació de la despesa
  
Quan s'acabe l'exercici econòmic 1998, la Generalitat Valenciana remetrà a l'IMSERSO un estat comprensiu de les obligacions reconegudes i dels pagaments efectuats fins al tancament de l'exercici econòmic corresponent, com a conseqüència de la realització de l'objecte del conveni.
  
Setena. Comissió de Seguiment
  
Es crea una Comissió de Seguiment del conveni integrada per representants de la Generalitat Valenciana, de l'IMSERSO i de les organitzacions més representatives de persones sordes que hi ha a la Comunitat.
  
Aquesta Comissió tindrà, entre altres funcions:
  
- Aprovar el pla d'instal·lació de telèfons de text a centres públics.
  
- Conéixer la convocatòria de les ajudes i la resolució d'aquesta, per a la compra d'equips per part de persones usuàries particulars.
  
Vuitena. Vigència
  
Aquest conveni vigirà des del moment de la signatura fins al 31 de desembre de 1998.
  
Novena. Jurisdicció competent
  
La jurisdicció contenciosa administrativa serà la competent per a resoldre les qüestions litigioses que puguen aparéixer entre les parts en el desplegament d'aquest, a causa de la seua naturalesa administrativa.
  
I com a prova de conformitat de tot això, les parts que hi intervenen signen aquest conveni al lloc i en la data indicats en l'encapçalament.
  
Per l'IMSERSO, Héctor Maravall Gómez-Allende.
  
Per la Conselleria de Benestar Social, Marcela Miró Pérez.